ગઢવાલ, કર્ણપ્રયાગ, ઉ.પ્રદેશનું શ્રીનગર, મસૂરી અને દહેરાદૂન થઈને આદિકાળથી સંતોમહંતોની પવિત્ર સ્મૃતિ સાથે સંકળાયેલા હૃષીકેશમાં સ્વામીજી આવ્યા. એ પ્રદેશના સૃષ્ટિસૌંદર્યનું તો કહેવું જ શું ? બરફ-ઢાંક્યાં શિખરો, મનોહર જળપ્રવાહો, ઝરણાના ગંભીર પણ આહ્‍લાદક ઘ્વનિ, ચોમેર વિસ્તરેલાં ગાઢ જંગલો, સંપૂર્ણ એકાંત અને પરમ શાંતિ ! સ્વામીજીના ચિત્તમાં ભાવની ભરતી આવતી હતી. હિમાલયદર્શનથી સ્વામીજી વારંવાર ભાવાવેશ અનુભવતા હતા. અલકનંદાને કાંઠે એક ઝૂંપડીમાં તેમણે મુકામ કર્યો. ત્યાં તેઓ એક માસ સુધી રહ્યા અને માધુકરીથી નિર્વાહ ચલાવ્યો. આ બધાં ભ્રમણો દરમિયાન અને શ્રીનગરમાં ગાળેલા એક માસ દરમિયાન સ્વામીજીએ છાંદોગ્ય અને બૃહદારણ્યક સિવાયનાં અન્ય મુખ્ય ઉપનિષદો વિશે ગુરુભાઈઓ સાથે સ્વાઘ્યાય ચલાવ્યો.